CELEX: E2012P0007
Language: mt
Date: 2012-07-09 00:00:00
Title: Azzjoni mressqa fid- 9 ta’ Lulju 2012 minn DB Schenker kontra l-Awtorità ta' Sorveljanza tal-EFTA (Il-Kawża E-7/12)

18.10.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 314/8
            
         Azzjoni mressqa fid-9 ta’ Lulju 2012 minn DB Schenker kontra l-Awtorità ta' Sorveljanza tal-EFTA
   (Il-Kawża E-7/12)
   2012/C 314/08
   Rikors kontra l-Awtorità ta' Sorveljanza tal-EFTA tressaq quddiem il-Qorti tal-EFTA fid-9 ta’ Lulju 2012 minn Schenker North AB, Schenker Privpak AB u Schenker Privpak AS (kollettivament “DB Schenker”), irrappreżentat minn Jon Midthjell, advokat, Advokatfirmaet Midthjell AS, Grev Wedels plass 5, NO-0151 Oslo, in-Norveġja.
   Ir-rikorrenti jitolbu lill-Qorti tal-EFTA sabiex:
   Fir-rigward ta’ każ ta’ nuqqas ta’ azzjoni:
   
               (1)
            
            
               Tiddikjara li l-konvenut kiser l-Artikolu 37(1) SCA billi naqas milli jaġixxi fuq id-dover tiegħu, skont ir-Regoli dwar l-Aċċess għal Dokumenti, il-Ftehim dwar is-Sorveljanza u l-Qorti u l-Ftehim ŻEE, li tiddefinixxi l-pożizzjoni tagħha dwar it-talba li r-rikorrenti ppreżentaw fit-3 ta’ Awwissu 2010 biex ikollhom aċċess għall-fajl komplut fil-Każ tal-ASE Nru 34250 (Norway Post/Privpak); kif ukoll
            
         
               (2)
            
            
               Tordna lill-konvenut iħallas l-ispejjeż.
            
         Fir-rigward ta’ talba għad-danni, biex tagħti sentenza interlokutorja dwar ir-responsabbiltà tal-konvenut u tiddifferixxi għal stadju sussegwenti tal-proċedimenti l-kwistjoni dwar il-valutazzjoni tad-danni attribwibbli għall-konvenut:
   
               (1)
            
            
               Tiddikjara li n-nuqqas ta' azzjoni tal-konvenut bejn is-7 ta' Settembru 2010 jew kwalunkwe data aktar tard, u sakemm il-konvenut ikun skont il-liġi ddefinixxa l-pożizzjoni tiegħu dwar it-talba tar-rikorrenti biex ikollhom aċċess għall-fajl komplut fil-Każ tal-ASE Nru 34250 (Norway Post), fit-3 ta’ Awwissu 2010, hija tali li tagħmel lill-konvenut responsabbli, anki għall-imgħax li jirriżulta, skont l-Artikolu 46(2) SCA.
            
         
               (2)
            
            
               Fi żmien sitt xhur wara li l-konvenut ikun skont il-liġi ddefinixxa l-pożizzjoni tiegħu dwar it-talba tar-rikorrenti biex ikollhom aċċess għall-fajl komplut fil-Każ tal-ASE Nru 34250 (Norway Post), fit-3 ta’ Awwissu 2010, ir-rikorrenti għandhom jinfurmaw lill-Qorti dwar l-ammont tad-danni li qed jitolbu u jekk il-partijiet jaqblux dwar dan l-ammont.
            
         
               (3)
            
            
               F’każ li ma jkunx hemm qbil dwar l-ammont tad-danni, il-partijiet għandhom iressqu quddiem il-qorti, fi ħdan l-istess perjodu, il-kalkoli tagħhom tal-ammont tad-danni attribwibbli għan-nuqqas tal-konvenut milli skont il-liġi jiddefinixxi l-pożizzjoni tiegħu rigward it-talba tar-rikorrenti biex ikollhom aċċess għall-fajl komplut fil-Każ tal-ASE Nru 34250 (Norway Post), fit-3 ta’ Awwissu 2010.
            
         
               (4)
            
            
               Tordna lill-konvenut iħallas l-ispejjeż.
            
         
      L-isfond legali u fattwali u r-raġunijiet legali miġjuba bħala sostenn:
   
   
               —
            
            
               Ir-rikorrenti Schenker North AB, Schenker Privpak AB u Schenker Privpak AS huma parti minn DB Schenker, grupp internazzjonali tat-trasport u l-loġistika tal-merkanzija, proprjetà tad-Deutsche Bahn AG. Schenker North AB tmexxi l-operazzjonijiet ta’ negozju tal-grupp fuq l-art, bil-baħar u bil-ferrovija fin-Norveġja, l-Isvezja u d-Danimarka, inklużi s-sussidjarji Schenker Privpak AS u Schenker Privpak AB (kollettivament imsejħa “DB Schenker”).
            
         
               —
            
            
               Fl-14 ta’ Lulju 2010, l-Awtorità ta’ Sorveljanza tal-EFTA adottat deċiżjoni fil-Każ Nru 34250 (Norway Post/Privpak), fejn sabet li Norway Post kienet abbużat mill-pożizzjoni dominanti tagħha fis-suq Norveġiż tal-kunsinna tal-pakketti bejn in-negozji u l-konsumaturi fl-2000-2006. Id-Deċiżjoni ġiet irrispettata mill-Qorti tal-EFTA fil-Kawża E-15/10 Posten Norge AS vs l-Awtorità ta’ Sorveljanza tal-EFTA. Ir-rikorrenti qed isegwu d-dritt tagħhom għal kumpens minn Norway Post għall-ħsara kkawżata mill-ksur, u jixtiequ jirrevedu kif il-konvenut iġġestixa l-investigazzjoni u l-proċedura amministrattiva. Fit-3 ta’ Awwissu 2010, ir-rikorrenti ressqu talba biex ikollhom aċċess għal dokumenti li jappartjenu għall-Każ tal-ASE Nru 34250, skont ir-Regoli dwar l-Aċċess għal Dokumenti (RAD), stabbiliti minn deċiżjoni tal-Awtorità tas-Sorveljanza tal-EFTA Nru 407/08/COL fis-27 ta’ Ġunju 2008.
            
         
               —
            
            
               Fit-8 ta’ Marzu 2012, ir-rikorrenti nnotifikaw lill-konvenut b’avviż ta' qabel il-litigazzjoni skont l-Artikolu 37(2) SCA, fuq il-bażi li l-konvenut naqas milli jieħu deċiżjoni finali dwar it-talba tagħhom għall-aċċess, imressqa fit-3 ta’ Awwissu 2010. Ir-rikorrenti jissottomettu li l-konvenut sussegwentament naqas milli jieħu deċiżjoni dwar it-talba tagħhom għall-aċċess wara li skada l-perjodu statutorju ta' qabel il-litigazzjoni, u għaldaqstant ikkawża wkoll telf.
            
         Ir-rikorrenti jsostnu li l-Awtorità tas-Sorveljanza tal-EFTA:
   
               —
            
            
               kisret l-Artikolu 37 SCA billi naqset milli tilħaq l-obbligi legali tagħha, li tiddeċiedi dwar it-talba għall-aċċess li r-rikorrenti ppreżentaw fit-3 ta’ Awwissu 2010; kif ukoll
            
         
               —
            
            
               kisret l-Artikolu 46(2) SCA billi naqset milli tilħaq l-obbligu legali tagħha li tieħu deċiżjoni f'waqtha dwar it-talba għall-aċċess li r-rikorrenti ppreżentaw fit-3 ta’ Awwissu 2010, u li tittratta t-talba għaldaqstant skont il-liġi.